**Acta de reunió del Comitè Executiu del Consorci del Transport Públic del Camp de Tarragona**

**Identificació de la reunió**

Sessió: 1/2019. Núm. 86

Data: 19 de març de 2018

Lloc: seu del Consorci

Horari: de 12:00 a 13:10 h.

**Hi assisteixen:**

* Trinitat Castro Salomó, presidenta, en representació de la Generalitat de Catalunya,
* Francesc Anguela Bonet, en representació de l’Ajuntament de Valls
* Benjamin Cubillo Vidal, en representació de la Generalitat de Catalunya
* Xavier Farriol Roigés, en representació dels ajuntaments de Vila-seca, Salou i Cambrils
* Joan Manrubia Gibert, gerent del Consorci
* Miquel Angel Bru Esteban, secretari

**S’ha excusat d’assistir-hi:**

* José Juan Acero de Dios, en representació de l’Ajuntament de Tarragona
* Marc Arza Nolla, en representació de l’Ajuntament de Reus
* Josep Maria Fortuny Olivé, en representació de la Generalitat de Catalunya

**Ordre del dia**

1. Aprovació, si s’escau, de l’acta de la reunió anterior
2. Informe seguiment ATM
3. Actualització membres dels òrgans de govern
4. Gestió econòmica
5. Acords, contractes i encàrrecs de gestió
6. Personal
7. Calendari de reunions 2019
8. Estadístiques de mobilitat
9. Relació d’ingressos i despeses
10. Temes sobrevinguts
11. Torn obert de paraules

**Desenvolupament de la sessió**

**1. Aprovació, si s’escau, de l’acta de la sessió anterior**

S’aprova l’acta de la sessió anterior, corresponent al dia 31 d’octubre de 2018.

**2. Informe seguiment ATM**

S’informa dels punts següents:

1. Acords del Consell d’Administració en la reunió de 19 de desembre de 2018.
2. Aportacions entitats consorciades: la Administració de la Generalitat està fent efectiva la corresponent a l’exercici 2019 segons la programació mensual prevista. Les entitats locals consorciades tenen pendents les seves aportacions 2019.

Pel que fa a les aportacions de l’exercici 2018 resten pendents la dels ajuntaments de Cambrils, Calafell i Falset.

Quant a l’exercici 2017, està pendent la de l’Ajuntament de Falset, es recorda que aquest ens local va demanar no realitzar la seva aportació econòmica.

1. Grau d’execució del pressupost a data 15 de març, amb pressupost prorrogat: 5,62% d’execució dels ingressos i 13,48% de les despeses.

**3. Actualització membres òrgans de Govern**

S’informa que a partir del dia 1 de gener de 2019 la representació dels ajuntaments de Cambrils, Salou i Vila-seca en el Comitè Executiu recau en el Sr. Xavier Farriol, regidor de l’Ajuntament de Vila-seca.

**4. Gestió econòmica**

Es presenten els expedients econòmics següents:

1. Expedient econòmic E2018/09, de generació de majors ingressos per vendes de targetes i títols de transport durant el mes de desembre de 2018.
2. Expedient econòmic E-2019/01 de pressupost prorrogat per 2019.
3. Expedient de contractació EC 2018/10, auditoria de l’exercici 2017. L’informe de la Intervenció general, de 18 de febrer d’enguany, determina que no existeixen incidències destacables i fa unes recomanacions:
* Modificacions pressupostàries han de ser aprovades per l’òrgan competent.
* Planificar els procediments de contractació del Consorci.
* Les condicions d’utilització de l’ATM dels espais de l’edifici casa Gasset.
1. Informe sobre la incorporació de l’ATM al nou programa de comptabilitat del sector públic PANGEA.
2. Seguiment de les aportacions de les entitats consorciades. Es proposa requerir el pagament de les aportacions pendents dels exercicis 2017, 2018 i de l’actual.

**5. Acords, contractes i encàrrecs de gestió**

En aquest punt es tracten els aspectes següents:

1. Planificació de la contractació ATM, publicada al portal de la transparència de l’ATM.
2. Expedient de contractació EC 2019/18, manteniment del CAC. Contractació compartida amb les ATM de Girona, Lleida i Camp de Tarragona. Es presenten les clàusules particulars que han de regir aquesta contractació.
3. Expedient de contractació EC 2019/19, subministrament de targetes sense contacte, presentació del ple de prescripcions tècniques que han de regir la contractació.
4. Expedient de contractació EC 2017/39, encàrrec de gestió CAC – OAC – DTES. Pròrroga de l’encàrrec fins el 31 de desembre de 2019.
5. Expedient de contractació EC 2016/01 conveni de col·laboració amb la URV. El Consell d’Administració va acordar renovar el conveni un any més. La URV ha plantejat una nova proposta d’increment dels descomptes fins al 15% del preu dels títols d’una zona, 20% pels de 2 zones i 30% pels de 3 zones. El finançament d’aquest descomptes són assumits per la URV.
6. Conveni de col·laboració amb IDESCAT per facilitar l’extracció de la mostra de residents del Camp de Tarragona per al treball de camp de l’Enquesta de Mobilitat Quotidiana del Camp de Tarragona. És un conveni sense cost econòmic.

**6. Personal**

En aquest punt s’informa respecte a l’aplicació del contingut del Decret llei 3/2019 sobre l’increment retributiu per a l’any 2019 i la recuperació parcial de l’import de la paga extraordinària de l’any 2013 per al personal del sector públic de la Generalitat de Catalunya.

**7. Calendari de reunions 2019**

Es proposa fer dues reunions del Consell d’Administració, una al mes de maig i l’altra al mes de desembre, i sis reunions del Comitè Executiu. Es recorda que les dates que es proposen son provisionals i estan subjectes a canvis.

**8. Estadístiques de mobilitat**

Els assistents es donen per assabentats de les estadístiques de mobilitat a data 31 de desembre de 2018. Destaca un increment anual de viatges del 2’77% i es supera, per primer cop, els 21 milions de viatges.

**9. Relació d’ingressos i despeses**

Els assistents es donen per assabentats de la relació de despeses del Consorci per un import total de 4.593816,60 euros i uns ingressos de 4.044.250,18 euros, pel període comprès entre el 1 de desembre de 2018 i el 15 de març de 2019.

**10. i 11. Temes sobrevinguts i torn obert de paraules**

Atès que no hi ha cap altra qüestió a tractar, el president accidental dóna per acabada la sessió del Comitè Executiu a les 13:10 hores.

**Acords:**

Primer.- Aprovar, per unanimitat, l’acta de la sessió del dia 31 d’octubre de 2018

Segon.- Aprovar, per unanimitat, l’expedient E-2018/09, de generació de majors ingressos per vendes de targetes i títols de transport durant el mes de desembre de 2018, per un import de 505.156,50 euros destinats a despeses compromeses en l’aplicació 2270089d’altres treballs realitzats per altres empreses.

Tercer.- Aprovar, per unanimitat, l’expedient E-2019/01, de pressupost prorrogat per 2019, equilibrat en ingressos i despeses en 19.479.397,20 euros (pressupost 2017 prorrogat).

Quart.- Aprovar, per unanimitat, requerir a les administracions locals consorciades les aportacions pendents dels exercicis següents:

* 2017: Ajuntament de Falset: 7.924 euros.
* 2018: Ajuntament de Calafell: 3.000 euros, Ajuntament de Cambrils: 75.900,39 euros i Ajuntament de Falset: 7.924 euros.
* 2019: les corresponents a l’exercici corrent.

Cinquè.- Aprovar, per unanimitat, el plec de clàusules tècniques particulars de la licitació que portarà a terme l’ATM del Camp de Tarragona, del contracte de “Serveis d’explotació i manteniment correctiu i evolutiu del Sistema de Gestió de Centres d’Atenció al Client pels Consorcis del Transport Públic de les Àrees de Lleida, Girona i Camp de Tarragona.

Sisè.- Aprovar, per unanimitat, el plec de prescripcions tècniques que han de regir la contractació del subministrament “Fabricació de targetes sense contacte dels sistema tarifari integrat del Camp de Tarragona”. Expedient EC 2019/19.

Setè.- Aprovar, per unanimitat la prorroga, fins al 31 de desembre de 2019, del encàrrec de gestió “Centre d’Atenció al Client – Oficina d’Atenció al Ciutadà dels Serveis Territorials i Departament de Territori i Sostenibilitat”. Expedient de contractació EC 2017/39.

Vuitè.- Aprovar, per unanimitat, el conveni de col·laboració entre el Consorci del Transport Públic del Camp de Tarragona, ATM, i l’Institut d’Estadística de Catalunya per a la realització de l’Enquesta de mobilitat en dia feiner, i habilitar a la presidenta del Comitè Executiu per a la seva signatura.

La presidenta aixeca la sessió de la qual, com a secretari, estenc aquesta acta

 Vist-i-plau

El secretari La presidenta